b'\n_START_ARTICLE_\n\xc4\x8casopis\n_START_PARAGRAPH_\n\xc4\x8casopis (tudi \xc4\x8dasnik) je serijska publikacija, obi\xc4\x8dajno tiskana na recikliranem papirju, ki izhaja dnevno ali tedensko. \xc4\x8casopis je en najstarej\xc5\xa1ih na\xc4\x8dinov raz\xc5\xa1irjanja novic, v dana\xc5\xa1nji obliki je nastal pred okrog tristo leti. \xc4\x8casopisna industrija je zaenkrat pre\xc5\xbeivela tekmovanje z drugimi sodobnimi tehnologijami, kot so radio in televizija, precej ve\xc4\x8djo nevarnost pa ji predstavlja internet. Ve\xc4\x8dina \xc4\x8dasopisov ima del vsebin dostopnih tudi v spletni izdaji, vendar nekateri samo za naro\xc4\x8dnike oz. proti pla\xc4\x8dilu._NEWLINE_\xc4\x8casopis vsebuje novice, ki so lahko splo\xc5\xa1nega zna\xc4\x8daja ali tematsko obarvane. Obi\xc4\x8dajno obravnavajo razli\xc4\x8dne teme: politika, \xc4\x8drna kronika, finance, \xc5\xa1port, vreme. Del \xc4\x8dasopisa je lahko namenjen tudi mnenjem komentatorjev, kolumnam ter pismom bralcev. Ve\xc4\x8dina \xc4\x8dasopisov je ilustrirana in opremljena s fotografijami, danes so prakti\xc4\x8dno vsi \xc4\x8dasopisi tiskani v barvah. Razvedrilni del \xc4\x8dasopisa lahko vklju\xc4\x8duje karikature, kri\xc5\xbeanke in horoskop. Pomemben del \xc4\x8dasopisa predstavljajo oglasi, ki so najpomembnej\xc5\xa1i, \xc4\x8de ne kar edini, finan\xc4\x8dni vir \xc4\x8dasopisa._NEWLINE_Poseben del \xc4\x8dasopisne industrije predstavlja tako imenovani rumeni tisk; gre za izdaje, ki se osredoto\xc4\x8dajo predvsem na popularne teme z veliko slikovnega gradiva.'